《送内阁蔡公归阙》
宋代·张方平

丰宫周旧宅，梁国汉东关。尹正司留钥，贤公出近班。

教条推爱利，滋蔓悉除删。狭野耕桑急，终年狱市閒。

燕申铃阁静，荣养彩衣斑。治迹经纶外，阴功造化间。

士林归北海，人望在东山。一节遄趋召，西辕不可攀。

前旌霜树晓，候骑古河湾。和气均生物，淳风复海寰。

具瞻知可副，盛德致无艰。他日开炉冶，馀功为铸颜。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。